Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: a 2211/1998. (IX. 30.) Korm. határozat.] Ezért is fontos
Paragraph Index: 1331

14. A 67. cikk rendelkezései arra is módot adnak, hogy Magyarország jogszabályait fokozatosan egyeztesse össze a Közösség jogszabályaival. Ez azt is jelenti, hogy a jogközelítési kötelezettségek teljesítésére csak az Európai Megállapodásban megszabott határidők irányadók, az Európai Unió tagállamainak a közösségi jogszabályokban előírt határidők Magyarországot jelenleg nem kötelezik. Mindazonáltal az Európai Unióhoz történő csatlakozásig terjedő időszakban is csak a feltétlenül indokolt esetben célszerű a közösségi jogi követelményektől eltérő jogszabályokat alkotni, továbbá arra kell törekedni, hogy a jogi igazodás ne váljon túlzottan felaprózottá, azaz, hogy az összhangteremtés csak a szükséges mértékben legyen szakaszos. A túlzottan és indokolatlanul gyakori jogszabály-módosítás ugyanis jogharmonizációs célok követése esetén is ellentétes a jogállamiság tartalmi elemét képező jogbiztonság elvével, amely megköveteli, hogy az állam magatartása legyen kiszámítható.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes